SK Úradný vestník Európskej únie L 337/31

NARIADENIE KOMISIE (ES) č. 1250/2008

z 12. decembra 2008,

ktorým sa mení a dopĺňa nariadenie (ES) č. 2074/2005, pokiaľ ide o požiadavky na certifikáciu pri dovoze produktov rybolovu, živých lastúrnikov, ostnatokožcov, plášťovcov a morských ulitníkov určených na ľudskú spotrebu

(Text s významom pre EHP)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 25 písm. a) a d),

so zreteľom na nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (2), a najmä na jeho článok 12,

so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (3), a najmä na jeho článok 9,

so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (4), a najmä na jeho článok 16,

so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (5), a najmä na jeho článok 63,

keďže:

(1) V nariadení Komisie (ES) č. 2074/2005 z 5. decembra 2005, ktorým sa ustanovujú vykonávacie opatrenia pre určité produkty podľa nariadenia Európskeho parlamentu a Rady (ES) č. 853/2004 a na organizáciu úradných kontrol podľa nariadení Európskeho parlamentu a Rady (ES) č. 854/2004 a (ES) č. 882/2004, ktorým sa stanovuje výnimka z nariadenia Európskeho parlamentu a Rady (ES) č. 852/2004 a ktorým sa menia a dopĺňajú nariadenia Európskeho parlamentu a Rady (ES) č. 853/2004 a (ES) č. 854/2004 (6) sa v dodatku IV a V k prílohe VI stanovuje vzor zdravotného certifikátu pre dovoz produktov rybolovu a lastúrnikov určených na ľudskú spotrebu.

(2) V smernici Rady 2006/88/ES a nariadení Komisie (ES) č. 1251/2008 z 12. decembra 2008 ktorým sa vykonáva smernica 2006/88/ES, pokiaľ ide o podmienky a požiadavky na certifikáciu pri uvádzaní živočíchov akvakultúry a ich produktov na trh a ich uvedenie do Spoločenstva a stanovuje sa zoznam druhov prenášačov (7) sa stanovujú veterinárne požiadavky uplatniteľné pri uvádzaní živočíchov akvakultúry a ich produktov určených na ľudskú spotrebu na trh a pri ich dovoze.

(3) Tieto ustanovenia zahŕňajú obmedzenia dovozu určitých zásielok druhov živočíchov akvakultúry a ich produktov, ktoré sú vnímavé na choroby vodných živočíchov uvedené v zozname v časti II prílohy IV k smernici 2006/88/ES, ako aj požiadavky na ich prepravu.

(4) Vzorové certifikáty uvedené v nariadení (ES) č. 2074/2005 by sa mali zmeniť a doplniť tak, aby spĺňali požiadavky ustanovené v smernici 2006/88/ES a v nariadení (ES) č. 1251/2008.

(5) Osobitné požiadavky týkajúce sa živých lastúrnikov uvedené v oddiele VII prílohy III k nariadeniu (ES) č. 853/2004 sa taktiež vzťahujú na živé ostnatokožce, plášťovce a morské ulitníky. Je preto vhodné rozšíriť rozsah pôsobnosti certifikátu na dovoz živých lastúrnikov určených na ľudskú spotrebu tak, aby zahŕňal živé ostnatokožce, plášťovce a morské ulitníky.

(6) Nariadenie (ES) č. 2074/2005 by sa preto malo zodpovedajúcim spôsobom zmeniť a doplniť.

(7) Je vhodné zaviesť prechodné obdobie, ktoré umožní členským štátom a zástupcom priemyslu prijať potrebné opatrenia na dosiahnutie súladu s novými požiadavkami ustanovenými v tomto nariadení.

(8) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO NARIADENIE:

Článok 1

Zmena a doplnenie nariadenia (ES) č. 2074/2005

Nariadenie (ES) č. 2074/2005 sa mení a dopĺňa v súlade s prílohou k tomuto nariadeniu.

Článok 2

Prechodné opatrenia

1. Počas prechodného obdobia do 30. júna 2009 sa zásielky, pre ktoré bol vydaný zdravotný certifikát v súlade so vzorom stanoveným v nariadení (ES) č. 2074/2005 zmeneným a doplneným nariadením (ES) č. 1664/2006 môžu dovážať do Spoločenstva.

2. Počas prechodného obdobia do 31. júla 2010 sa uvedené zásielky, pre ktoré bol vydaný zdravotný certifikát v súlade so vzorom stanoveným v nariadení (ES) č. 2074/2005 zmeneným a doplneným nariadením (ES) č. 1664/2006 môžu dovážať do Spoločenstva:

a) zásielky produktov rybolovu, na ktoré sa neuplatňuje potvrdenie o zdravotnom stave zvierat stanovené v časti II vzoru zdravotného certifikátu v dodatku IV prílohy VI k nariadeniu (ES) č. 2074/2005 zmenenom a doplnenom týmto nariadením, tak ako je uvedené v poznámke (2) uvedenej časti II,

b) zásielky živých lastúrnikov, ostnatokožcov, plášťovcov a morských ulitníkov, pre ktoré sa neuplatňuje potvrdenie o zdravotnom stave zvierat stanovené v časti II vzoru zdravotného certifikátu v dodatku V prílohy VI k nariadeniu (ES) č. 2074/2005 zmenenom a doplnenom týmto nariadením, tak ako je uvedené v poznámke (2) uvedenej časti II.

Článok 3

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej Únie.

Uplatňuje sa od 1. januára 2009.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 12. decembra 2008 Za Komisiu Androulla VASSILIOU členka Komisie

(1) Ú. v. EÚ L 328, 24.11.2006, s. 14.

(2) Ú. v. EÚ L 139, 30.4.2004, s. 1.

(3) Ú. v. EÚ L 139, 30.4.2004, s. 55.

(4) Ú. v. EÚ L 139, 30.4.2004, s. 206.

(5) Ú. v. EÚ L 165, 30.4.2004, s. 1.

(6) Ú. v. EÚ L 338, 22.12.2005, s. 27.

(7) Pozri stranu 41 Ú. v. EÚ.